Το μπάσταρδο της Κωνσταντινούπολης

***Το μπάσταρδο της Κωνσταντινούπολης*** (πρωτότυπη γλώσσα: *The Bastard of Istanbul*) είναι ένα μυθιστόρημα της Τουρκάλας συγγραφέα Ελίφ Σαφάκ, το οποίο αρχικά γράφτηκε στα Αγγλικά και εκδόθηκε από τις εκδόσεις Viking Adult του 2006. Τον Μάρτιο του 2006, μεταφράστηκε από την Ασλί Μπιτσέν στη μητρική της γλώσσα, τα Τουρκικά, με τον τίτλο *Baba ve Piç* και έγινε μπεστ σέλερ.  Η ελληνική μετάφραση του βιβλίου από τη Χριστιάννα Σακελλαροπούλου κυκλοφόρησε το 2007 από τον Εκδοτικό Οίκος Α. Α. Λιβάνη.  

## Περίληψη
Η ιστορία επικεντρώνεται στους χαρακτήρες της Άσια Καζαντζί και της Αρμανούς Τσαχμαχτσιάν. Διαδραματίζεται στο Τούσον της Αριζόνας, στο Σαν Φρανσίσκο της Καλιφόρνιας και στην Κωνσταντινούπολη της Τουρκίας. Το μυθιστόρημα ασχολείται με τις οικογένειες των δύο χαρακτήρων και με το πώς συνδέονται μεταξύ τους μέσα από τα γεγονότα της γενοκτονίας των Αρμενίων το 1915. Στην ηλικία των 19 ετών, η Αρμανούς πηγαίνει κρυφά στην Κωνσταντινούπολη για να αναζητήσει τις αρμενικές ρίζες της.

## Απήχηση
Η εφημερίδα *[[The Guardian]]* έγραψε: «Το βιβλίο είναι σημαντικό επειδή έχει επιστήσει την προσοχή στις σφαγές και την αμφιθυμία των Τούρκων απέναντί τους, καθώς και για όσα έχει αποκαλύψει σχετικά με την ελευθερία του λόγου. Είναι αναμφισβήτητα ένα φιλόδοξο βιβλίο, ζωηρό και γεμάτο. Αλλά, ίσως λόγω της ενίοτε φθαρτής γραφής, η ανάγνωσή του είναι σαν να κρατάς ένα σακί από το οποίο παλεύουν να ξεφύγουν 20 πολύ θυμωμένες γάτες». 

Η εφημερίδα The New York Times έγραψε: «Όταν ο σκελετός του μυθιστορήματος τελικά βγαίνει από τη σαθρή του ντουλάπα, είναι σαφές ότι παρόλο που η Σαφάκ μπορεί να είναι μια συγγραφέας με ηθικό υπόβαθρο, δεν έχει ακόμη γίνει — τουλάχιστον στα Αγγλικά — μια καλή μυθιστοριογράφος». 

## Δίκη εναντίον της συγγραφέα
Τον Ιούνιο του 2006, ο Κεμάλ Κεριντσίζ, ένας εθνικιστής δικηγόρος, έκανε μήνυση στην Ελίφ Σαφάκ για «προσβολή της τουρκικότητας» στο μυθιστόρημά της, το οποίο πραγματεύεται τη Γενοκτονία των Αρμενίων στα τελευταία χρόνια της Οθωμανικής Αυτοκρατορίας.  Η υπόθεση συζητήθηκε στο περιφερειακό δικαστήριο του Μπέγιογλου της Κωνσταντινούπολης σύμφωνα με το άρθρο 301 του Τουρκικού Ποινικού Κώδικα. Όταν ο εισαγγελέας απέσυρε τις κατηγορίες λόγω έλλειψης προσβολής, ο δικηγόρος υπέβαλε εκ νέου την αγωγή του σε ανώτερο δικαστήριο, το Δεύτερο Πρωτοδικείο του Μπέγιογλου, τον Ιούλιο του 2006.   

Η Σαφάκ αντιμετώπιζε ποινή φυλάκισης έως και τριών ετών για τις παρατηρήσεις που έκανε στο μυθιστόρημά της. Τον Σεπτέμβριο του 2006, το δικαστήριο, στο οποίο παρευρέθηκε και ο Γιουστ Λάγκεντικ, συμπρόεδρος της αντιπροσωπείας στην Μεικτή Κοινοβουλευτική Επιτροπή ΕΕ - Τουρκίας, την αθώωσε από τις ποινικές κατηγορίες λόγω έλλειψης νομικής βάσης για το εν λόγω έγκλημα και ανεπαρκών αποδεικτικών στοιχείων στην αμφιλεγόμενη δίκη.      

## Θεατρική διασκευή
Το μυθιστόρημα διασκευάστηκε σε θεατρική παράσταση στην ιταλική γλώσσα από τον Άντζελο Σαβέλι με τίτλο *La Bastarda Di Istanbul* και ανέβηκε στο θέατρο Teatro di Rifredi στη Φλωρεντία της Ιταλίας. Η πρεμιέρα του πραγματοποιήθηκε στις 3 Μαρτίου 2015, με πρωταγωνίστρια την Τουρκάλα ηθοποιό Σερά Γιλμάζ.    

## Παραπομπές

Κατηγορία:Λογοτεχνικές διαμάχες
Κατηγορία:Μυθιστορήματα του 2006
Κατηγορία:Τουρκικά μυθιστορήματα